text: Започна най-мащабната високотехнологична конференция InnoWave Summit 2018 | Бизнес.dir.bg
  01:47 | 28.09.21
  17:55 | 19 октомври 2018 | Редактор : Калина Петрова 7 1588 Снимка: Официален сайт
  Повече от 1000 участници и над 30 лектори вече са част от първия ден на второто издание на най-мащабната високотехнологична конференция в Източна Европа - InnoWave Summit 2018.
  Българският еврокомисар по цифрова икономика и цифрово общество Мария Габриел изрази задоволството си от това, че Варна става център за цифровото предприемачество в Югоизточна Европа и на Балканите и даде началото на Innowave Summit 2018 - конференцията, посветена на ролята на технологиите за растежа на малките и средни предприятия и стартъпите. Еврокомисарят призова младите хора да не се колебаят да се възползват от възможностите и инструментите на ЕК, както и да бъдат активни в предлагането на идеи за следващия бюджетен период.
  Организаторите на събитието в лицето на Димитър Василев от Български Бизнес Форуми приветства всички участници в конференцията, пожелавайки им да се възползват от всички възможности, които InnoWave Summit 2018 предлага.
  Изключително интересни и иновативни продукти ще бъдат представени на изложението. Българска фирма ще покаже прототип на хуманоиден робот- холограма. Безспорен хит се очаква да бъдат израелските компании, които разработват специална технология, в помощ на незрящи. Екипът е създал специална камера, която може да бъде закачена на всеки един чифт очила и ако човекът е незрящ, камерата разпознава хора, текст, банкноти и говори.
  Сред другите водещи акценти са представители от модния бранш, които са направили иновация чрез нанотехнология, втъкана в плат. Компанията ще презентира свои дрехи изложени във водна среда, за да демонстрират как издържа платът. Посетителите на InnoWave Summit ще могат да се докоснат и до умната закачалка, избрана за мебел на годината.
  Проектът е разработен от младежи от дизайнерско бюро от Шумен. Форумът е привлякъл и компания-представител от нискотехнологичен сектор, но с висока технология за презентиране - екип от младежи, направили метод за рязане на мрамор и оникс с дебелина 2 мм. Едно изключително постижение, което намира своето приложение в мебелното производство или декорация на апартаменти.